মহারাষ্ট্রে খরা-কবলিত এলাকার কৃষকদের পাশে দাঁড়ালেন পরিচালক নীরজ ঘেওয়ান এবং গীতিকার বরুণ গ্রোভার। খরা পরিস্থিতির মোকাবিলায় আক্রান্ত কৃষকদের জাতীয় পুরস্কারে প্রাপ্ত অর্থের একাংশ দান করলেন তাঁরা। ‘মাসান’ ছবির জন্য সেরা নবাগত পরিচালকের পুরস্কার পেয়েছেন নীরজ। বরুণ পুরস্কার পেয়েছেন ‘মোহ মোহ কে ধাগে’ গানটা লেখার জন্য। নীরজের প্রাপ্তি মোট ১ লক্ষ ২৫ হাজার টাকা। যার থেকে ৫০ হাজার দান করছেন তিনি। বরুণ তাঁর প্রাপ্ত ৫০ হাজারের পুরোটাই দান করছেন। মোট এক লক্ষ টাকা দান করার কথা টুইটারে ঘোষণা করার পর বরুণ এবং নীরজ লেখেন, তাঁদের এই সাহায্য সমুদ্রে এক ফোঁটা জলের মতো সামান্য। তবুও অন্যদের প্রেরণা জোগাতেই মিলিতভাবে এই সিদ্ধান্ত নিয়েছেন তাঁরা।